*Приложение № 1*

Правила за предоставяне на GPS устройства на хора, страдащи от деменция или заболяване, изразяващо се в проблеми с ориентацията и риск от загубване, и на деца и младежи с проблеми с ориентацията за време и пространство, предизвикани от умствена изостаналост или психични разстройства

*С пилотния проект за предоставяне на GPS устройства на хора, страдащи от деменция или заболяване, изразяващо се в проблеми с ориентацията и риск от загубване, както и на деца и младежи, страдащи от психични или когнитивни разстройства, водещи до проблеми с ориентацията за време и пространство, целим постигането на няколко основни цели.*

*На първо място, осигуряваме* ***подкрепа както за непосредствено засегнатите от деменция лица, така и за техните близки****, като се стремим да подобрим качеството им на живот и да намалим вероятността от изгубване. Характеристиките на деменцията подчертават нейната обществена значимост – засегнати са както страдащите от синдрома, така и грижещите се за тях, а все по-чести стават и случаите на публикации в социалните мрежи, чрез които близките търсят свои по-възрастни роднини с деменция. Предоставяме възможност GPS устройства да получат и деца и младежи с проблеми с ориентацията за време и пространство, за да намалим риска от изгубване и да осигурим повече спокойствие за родителите. Именно чрез GPS устройството може да бъде установена точната или приблизителната локация на лицето и то да бъде намерено.*

*От друга страна, се стремим* ***да повишим осведомеността на обществеността*** *относно деменцията, като поставяме акцент върху факта, че* ***деменцията не е обичаен признак на стареенето****.*

*На трето място, с пилотния проект* ***обхващаме и лица в предементен стадий****, които биха могли да получат устройство, чрез което значително да се намали вероятността от изгубване на по-късен етап.*

*В допълнение, сред основните цели е и превенцията –* ***насърчаването на ранната диагностика и разпознаването на първите признаци на деменцията****.*

*Столичната община осъществява и последователна политика с цел интеграция на децата и младежите с различни интелектуални предизвикателства в обществото, като настоящият пилотен проект е още една стъпка напред към тяхната по-добра интеграция.*

**1.** (1) Настоящите правила определят реда и начина за предоставяне на GPS устройства на лица, страдащи от деменция или някакъв вид заболяване, изразяващо се в проблеми с ориентацията и риск от загубване, и на деца и младежи с проблеми с ориентацията за време и пространство, предизвикани от умствена изостаналост или психични разстройства.

(2) С правилата се определят условията, на които лицето трябва да отговаря, и документите, които трябва да се предоставят от лицето, за да получи безвъзмездно GPS устройство.

**2.** Целите на предоставянето на GPS устройствата като един от видовете помощни технологии, са:

1. преодоляване на социалната изолация на хората, страдащи от деменция или някакъв вид заболяване, изразяващо се в проблеми с ориентацията и риск от загубване, и на деца и младежи с проблеми с ориентацията за време и пространство, предизвикани от умствена изостаналост или психични разстройства;
2. подобряване на качеството им на живот;
3. подкрепа за лицата и за техните семейства;
4. интеграция в обществото и упражняване на правата им.

**3.** (1) Основните характеристики на GPS устройството са:

1. да проследява и локализира местоположението на човека, който страда от деменция или някакъв вид заболяване, изразяващо се в проблеми с ориентацията и риск от загубване, и на дете или младеж с проблеми с ориентацията за време и пространство, предизвикани от умствена изостаналост или психични разстройства;
2. да изпраща информация за местоположението на лицето до съответното приложение, инсталирано на мобилния телефон на полагащия грижи.

(2) Допълнителните характеристики на GPS устройството са:

1. приложението за мобилен телефон предоставя и информация за историята на движението през деня и статуса на батерията;
2. възможност за обаждане до ограничен брой номера на членове от семейството или на човек, който се грижи за лицето (чрез т. нар. „SOS бутон“);
3. възможност от приложението директно да бъде инициирано обаждане *от устройството към телефона на близкия*, като лицето, страдащо от деменция или някакъв вид заболяване, изразяващо се в проблеми с ориентацията и риск от загубване, респективно детето или младежът с проблеми с ориентацията за време и пространство, предизвикани от умствена изостаналост или психични разстройства, получава позвъняване на устройството, за да бъде уведомено за започналото повикване;
4. възможност за въвеждане на „сигурна зона“ – ако тя бъде напусната от страна на носещия устройството, полагащият грижи ще получи известие в приложението;
5. възможност за създаване на „бял списък“ с контакти – ако няма въведени номера в списъка с контакти, само номерът, въведен при създаването на акаунта, може да осъществява повикване към устройството.

(3) GPS проследяването не работи, когато:

1. батерията няма заряд;
2. лицето влезе в сграда, като в този случай се показва последното установено местоположение преди лицето да влезе в сградата, а проследяването продължава при излизане от сградата.

**4.** GPS устройството се предоставя заедно с безплатен абонамент за срок от 24 месеца.

**5.** (1) При кандидатстване за получаване на GPS устройство, лицето подава заявление по образец на вниманието на Комисията за предоставяне на GPS устройства на хора, страдащи от деменция или заболяване, изразяващо се в проблеми с ориентацията и риск от загубване, и на деца и младежи с проблеми с ориентацията за време и пространство, предизвикани от умствена изостаналост или психични разстройства, което се депозира лично или от член на домакинството (съпруг; лице, живеещо във фактическо съпружеско съжителство; дете или роднина, ако живеят при лицето – за хората, страдащи от деменция или заболяване, изразяващо се в проблеми с ориентацията и риск от загубване; съпруг; лице, живеещо във фактическо съпружеско съжителство; родител; роднина, ако живее при лицето – за децата и младежите с проблеми с ориентацията за време и пространство, предизвикани от умствена изостаналост или психични разстройства) в съответната районна администрация или във фронт офиса на Столичната община, находящ се в гр. София, ул. „Московска“ № 33.

(2) Заявлението заедно с подадените документи се сканира, а документите се представят в запечатан плик, като съдържанието му е описано в заявлението. Върху плика следва да са написани трите имена по лична карта на кандидата.

(3) За всяко подадено заявление се издава регистрационен номер от деловодната система и се отбелязва датата на постъпване.

(4) Ако заявлението е подадено чрез районната администрация, то незабавно се изпраща до Председателя на комисията.

(5) Заявлението може да се подаде по електронен път. В този случай приложените документи се сканират и се подават електронно заедно с него.

(6) В направление „Дигитализация, иновации и икономическо развитие“ на Столичната община се създава вътрешна база данни, съдържаща информация за подадените заявления, за предоставените и за върнатите GPS устройства.

**6.** (1) Безвъзмездно могат да получат GPS устройство лица, които отговарят на следните условия:

1. получили са резултат от MMSE (Mini-Mental State Examination) тест в рамките на:

а) под 10 точки – тежък стадий на деменция, или

б) от 10 до 20 точки – умерен стадий на деменция, или

в) от 21 до 24 точки – лек стадий на деменция, или

г) от 25 до 27 точки – преддементна фаза.

2. имат:

а) настоящ адрес на територията на Столичната община, или

б) постоянен адрес на територията на Столична община и нямат настоящ адрес извън границите на Столичната община;

3. имат непрекъснати здравноосигурителни права.

(2) Безвъзмездно могат да получат GPS устройство и лица, които отговарят на следните условия:

1. деца и младежи с проблеми с ориентацията за време и пространство, които възникват при:

а) умствени увреждания (умствена изостаналост);

б) разстройства от аутистичния спектър;

в) емоционални и поведенчески разстройства;

г) генетични заболявания.

2. имат:

а) настоящ адрес на територията на Столичната община, или

б) постоянен адрес на територията на Столична община и нямат настоящ адрес извън границите на Столичната община;

3. имат непрекъснати здравноосигурителни права – за лица, които не отговарят на чл. 40, ал. 3 от Закона за здравното осигуряване.

**7.** За да получат безвъзмездно GPS устройство, към заявлението по образец лицата трябва да приложат следните документи:

1. епикриза или друг документ от невролог или невропсихолог, в който са описани специфичните изследвания за поставяне на диагноза и са упоменати резултати от проведено невропсихологично изследване с MMSE тест, и друга медицинска документация относно наличието на придружаващи заболявания, ако има такава – за хората, страдащи от деменция или заболяване, изразяващо се в проблеми с ориентацията и риск от загубване; епикриза или заключение от клиничен психолог или психиатър, в който са описани специфичните изследвания за поставяне на диагноза и видът на увреждането, състоянието или разстройството на детето или младежа с проблеми с ориентацията за време и пространство.

2. декларация (по образец) от лицето, че е съгласно да получи GPS устройство;

3. пълномощно, ако заявлението се подава от пълномощник.

**8.** (1) Комисия, определена със заповед на Кмета на Столичната община въз основа на решение на Столичния общински съвет, разглежда постъпилите заявления, заедно с приложените документи към тях.

(2) Комисията е в следния състав:

1. директор на дирекция „Здравеопазване“ на Столичната община;

2. общински съветници – в комисията следва да бъдат представени всички политически групи, като при определяне на състава на комисията се запазва основното съотношение между политическите групи в Столичния общински съвет.

(3) Поне един от общинските съветници – членове на комисията, трябва да бъде лице с висше медицинско образование. Ако в състава на Столичния общински съвет няма лице с висше медицинско образование, в комисията се включва представител от администрацията на Столичната община или от общинските лечебни заведения с висше медицинско образование.

(4) За проведените заседания на комисията се изготвя протокол, в който подробно се описват разгледаните заявления и документи заедно с мотивите за отпускане или отказ за предоставяне на GPS устройство. Протоколът се подписва от членовете на комисията.

**9.** (1)Заседанията на комисията се свикват и ръководят от председател, избиран от членовете на комисията с обикновено мнозинство.

(2) Председателят има следните функции:

1. насрочва дати за заседанията на комисията;

2. отговаря за изготвянето на протоколите от заседанията на комисията;

3. извършва други дейности, свързани с организацията на работата на комисията.

(3) Председателят на комисията организира извършването на служебна проверка на следните обстоятелства по отношение на кандидатите:

1. регистрация по настоящ адрес;

2. здравноосигурителен статус на кандидата спрямо данните в Националната агенция за приходите за непрекъснати здравноосигурителни права по смисъла на чл. 109 от Закона за здравното осигуряване.

**10.** (1) На първото заседание на комисията всички членове на комисията подписват декларации за неразгласяване на личните данни и здравната информация на кандидатите.

(2) Заседанията на комисията са редовни в случай, че присъстват повече от половината от нейните членове.

(3) Решенията на комисията се приемат с обикновено мнозинство при явно гласуване.

(4) Заявленията се разглеждат по реда на постъпването им.

(5) При разглеждането на заявленията комисията се води от принципите на прозрачност, обективност и безпристрастност, както и от принципите на биомедицинската етика.

(6) При непълнота на документите председателят на комисията писмено уведомява кандидатите да предоставят липсващите документи в 14-дневен срок от уведомяването.

(7) Одобрените лица следва да получат GPS устройство в 14-дневен срок от уведомяването, освен при наличието на уважителни причини, за които следва незабавно да уведомят комисията. При неявяване без уважителна причина лицата губят правото си да получат устройството.

**11.** (1) Администрирането на приемането и предаването се осъществява от направление „Дигитализация, иновации и икономическо развитие“ на Столичната община.

(2) Устройство се получава с подписване на приемо-предавателен протокол, съставен между Столична община и заявителя.

(3) При получаване на устройството, одобрените кандидати получават писмено ръководство за употреба и безопасност на български език.

(4) Лицата следва да използват устройството съобразно инструкциите за безопасност на производителя, описани в ръководството за употреба и безопасност.

(5) Ако при употребата на GPS устройството възникне технически проблем, лицето трябва да се обърне към направление „Дигитализация, иновации и икономическо развитие“ на Столичната община.

**12.** (1) GPS устройството подлежи на връщане в следните случаи:

1. отпаднала необходимост от устройството;

2. едностранно изявление от лицето, изразено писмено.

(2) Лицето е длъжно да върне устройството в състоянието, в което му е било предадено, с изключение на нормалното функционално изхабяване.

(3) Устройството се връща по реда на чл. 11, ал. 2.